《湘水飞云为徐廷用主事赋》
明代·吴俨

湘水有白云，飞飞无定止。朝从水东生，暮向水西起。

东西浩无涯，要不离湘涘。游子在长安，去湘八千里。

望云云不知，吾寄吾思耳。他山岂无云，吾亲不在彼。

湘水岂不遥，白云长恋此。朝暮望不休，变化安可拟。

或薄如轻绡，或积如结绮。或碎如衣穿，或乱如旗靡。

或如鸟翼张，或如鱼鳞比。或如马脱衔，或如车就轨。

或如神仙人，冠服尽奇诡。或如礼法士，弁冕而端委。

郁郁复纷纷，千里犹尺咫。高山不碍目，况乃隔城垒。

愿言借长风，吹我渡湘水。长风软无力，不能移步跬。

愿言随飞鸿，直入湘云里。飞鸿有长翮，我乃无短羽。

望之若可亲，即之又不迩。何日得依云，不以望为喜。

我作飞云篇，聊以代陟屺。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。成化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。